
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада органа града Ниша, по сопственој иницијативи, Заштитник грађана  
У Т В Р Ђ У Ј Е

Град Ниш начинио je пропуст у раду на штету права грађана на здраву животну средину тиме што није благовремено испунио законску обавезу и донео План квалитета ваздуха и Краткорочни акциони план.
На основу утврђених недостатака у раду, Заштитник грађана упућује Граду Нишу  следеће 
П Р Е П О Р У К Е

Град Ниш ће преко надлежних органа, у циљу ефикасног управљања квалитетом ваздуха,  без одлагања предузети све неопходне мере у циљу доношења, односно усвајања Плана квалитета ваздуха и Краткорочног акционог плана.
Град Ниш обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
У 2018. години u Републици Србији квалитет ваздуха је званично био оцењен III категоријом (прекомерно загађен ваздух), и то у Београду, Краљеву, Ваљеву, Крагујевцу, Суботици, Сремској Митровици, Панчеву, Ужицу, Смедереву и Косјерићу, док је у Нишу ваздух оцењен III категоријом још 2017. године. У свим овим местима доминантан узрочник прекомерног загађења биле су суспендоване честице ПМ10 и/или ПМ 2,5. Према доступним подацима, допринос друмског саобраћаја је био по 6% за обе наведене загађујуће материје, док је већина емисија долазила из топлана снаге мање од 50 МW и индивидуалних ложишта. Наиме, прекомерна загађеност ваздуха у Нишу у коме je и у 2020. години мониторингом квалитета ваздуха забележенa високa концентрацијa поменутих честица оправдано је узнемирила јавност и грађане и недвосмислено указала на неопходност предузимања хитних мера у циљу успостављања препоручених безбедносних граница за квалитета ваздуха.
Имајући у виду да није реч о краткотрајној појави већ о дугогодишњем проблему загађења са којим се град Ниш суочава, те да се стиче утисак да приступ решавању истог није адекватан и еквивалентан потребама за ефикасним и системским поступањем, Заштитник грађана је оценио да су у конкретном случају, сходно одредби члана 32. Закона о Заштитнику грађана („Сл. гласник РС“, број 79/05 и 54/07) испуњени услови за поступање овог органа по сопственој иницијативи према надлежним органима града Ниша, о чему је град обавештен актом дел. бр. 796 од 14.01.2020. године.
Градска управа града Ниша обавестила је Заштитника грађана дописом бр. 73/2020-14 од дана 10.02.2020. године о активностима које је та јединица локалне самоуправе предузела ради побољшања квалитета ваздуха. Достављени су подаци о активностима које су предузете у области енергетике, а  које се претежно односе на конверзије котлова у јавним установама, пројекте енергетске ефикасности као и пројекте уградње термосоларног постројења, док су сличне мере планиране и у предстојећем периоду. Наводи се да су конкретне мере које град предузима у циљу смањења аерозагађења садржане у стратешким документима као што су кровна Стратегија одрживог развоја града Ниша, као и Акциони план одрживог развоја енергетике. У вези са мониторингом квалитета ваздуха наводи се да се исти обезбеђује према Програму контроле квалитета ваздуха и да је успостављена локална мрежа мерних станица и места које представљају допунске мерне станице, као и да се квалитет ваздуха прати преко државне мреже аутоматским мониторингом и локалне мреже кроз маунелни мониторинг. Наводи се да на територији града Ниша постоје 3 мерне станице, при чему је једна контролна, а друге две су смештене на локацијама ради праћења прекорачења загађујућих материја од саобраћаја и стања у урбаној средини. Истиче се да је у 2017. години квалитет ваздуха у граду Нишу био треће категорије, док је 2018. године био прве категорије због недовољног обима мерења суспендованих честица PM10. Истиче се да се од 2019. године кренуло са фиксним свакодневним мерењима суспендованих честица на 2 локације, чиме је омогућено адекватно сагледавање ситуације у централној градској општини Медијана. Суспендоване честице су 2018. године, као и претходних, биле доминантна загађујућа материја на подручју Републике Србије, па и у Граду Нишу, како се наводи. Такође се наводи да у 2018. години у Нишу нису детектоване концентрације опасне по здравље људи и концентрације о којима се извештава јавност. Наводи се да је у циљу унапређења амбијенталног ваздуха град прибавио један аутоматски семплер за детектовање узоркованих честица ПМ2,5 и ПМ10 и један секвенцијални узоркивач који су уграђени у аутоматску мерну станицу државне мреже за аутоматски мониторинг амбијенталног ваздуха. Дање се наводи да је град издвојио значајно већа средства за реализацију Програма контроле квалитета ваздуха, као и да је програмом коришћења средстава Буџетског фонда за заштиту животне средине предвиђена и набавка опреме у области заштите животне средине. Предметним дописом  достављена је информација да је Градоначелник града Ниша донео Решење о формирању Радне групе за доношење мера за смањење аерозагађења на територији града Ниша, као и да је Секретаријат за заштиту животне средине у сарадњи са Радном групом израдио конкурсну документацију у циљу расписивања јавне набавке за израду Плана квалитета ваздуха англомерације Ниш. На крају се истиче да је Радна група сачинила предлог мера краткорочних и дугорочних за смањење аерозагађења. 
Додатним изјашњењем Градске управе града Ниша акт бр. 281-1/2020-14 од дана 03.08.2020. године, Заштитник грађана обавештен је да је Град Ниш закључио уговор о пружању услуга са Институтом за јавно здравље Ниш о изради Плана квалитета ваздуха англомерације Ниш, заведен у кабинету градоначелника под бројем 1504/2020-01 од дана 27.05.2020. године, те да је рок за пружање услуге 180 дана од дана закључења уговора и да је израда плана квалитета ваздуха у току. Наводи се да је на основу Конкурса за доделу средстава Зеленог фонда Републике Србије за пошумљавање у 2020. години, Град поднео захтев за доделу средстава за суфинансирање пројекта „Пројекат пошумљавања ветрозаштитног појаса депоније Бубањ“, те да је са Министарством заштите животне средине закључен Уговор о финансирању. Даље се наводи да је Секретаријат за заштиту животне средине приступио релизацији израде Стратегије пошумљавања територије града Ниша. Програм очувања и унапређења зеленила у функцији заштите животне средине на јавним површинама на територији града Ниша је у реализацији, како се наводи, од стране ЈКП „Медиана“ Ниш. Поновљени су наводи који се тичу уградње термосоларног постројења и  гконверзија и гашења котларница на мазут и угаљ у јавним зградама. У вези са унапређењем енергетске ефикасности, истиче се да је у току потписивање меморандума којим ће се обезбедити финансирање израде предстудије изводљивости за реализацију овог пројекта чија би израда трајала до краја календарске године. Такође се наводи да је у току спровођење/припрема пројеката енергетске ефикасности у неколико школа у Нишу. На крају су изнети наводи да се активности на унапређењу свести грађана спроводе кроз учешће на догађајима, пројектима активности цивилног сектора и медијима на тему загађења ваздуха, као и да је то сталног карактера.
* * *
Устав Републике Србијe ("Сл. гласник РС", бр. 98/2006) чланом  74. јемчи право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину. 
Законом о заштити ваздуха ("Сл. гласник РС", бр. 36/2009 и 10/2013) уређује се управљање квалитетом ваздуха и одређују мере, начин организовања и контрола спровођења заштите и побољшања квалитета ваздуха као природне вредности од општег интереса која ужива посебну заштиту. 
Сходно одредбама члана 9. овог закона, у циљу ефикасног управљања квалитетом ваздуха успоставља се јединствени функционални систем праћења и контроле степена загађења ваздуха и одржавања базе података о квалитету ваздуха. Република Србија, аутономна покрајина и јединица локалне самоуправе, у оквиру своје надлежности утврђене законом, обезбеђују мониторинг квалитета ваздуха. 

Локална мрежа мерних станица и/или мерних места успоставља се за праћење квалитета ваздуха на нивоу аутономне покрајине и јединице локалне самоуправе. Локалну мрежу чине допунске мерне станице и/или мерна места које надлежни орган аутономне покрајине и надлежни орган јединице локалне самоуправе одређују на основу мерења или поступака процене за зоне и агломерације за које нема података о нивоу загађујућих материја, у складу са својим потребама и могућностима. Мониторинг квалитета ваздуха у локалној мрежи обавља се према програму који за своју територију доноси надлежни орган аутономне покрајине и надлежни орган јединице локалне самоуправе.

Сходно члану 22. став 3. Закона о заштити ваздуха, у зони и/или агломерацији у којој је утврђено да је квалитет ваздуха треће категорије спроводе се мере за смањење загађивања ваздуха, ради краткорочног постизања толерантних вредности и дугорочног обезбеђивања граничних вредности.

У зонама и агломерацијама у којима је ваздух треће категорије, односно када загађење ваздуха превазилази ефекте мера које се предузимају, односно када је угрожен капацитет животне средине или постоји стално загађење ваздуха на одређеном простору, надлежни орган аутономне покрајине и надлежни орган јединице локалне самоуправе дужан је да донесе План квалитета ваздуха са циљем да се постигну одговарајуће граничне вредности или циљне вредности утврђене Уредбом о условима за мониторинг и захтевима квалитета ваздуха („Сл. гласник РС, бр. 11/2010, 75/2010 и 63/2013). Министарство даје сагласност на планове квалитета ваздуха.
Према одредбама члана 33. Закона о заштити ваздуха, надлежни орган аутономне покрајине, односно надлежни орган јединице локалне самоуправе је дужан да донесе краткорочне акционе планове у зони или агломерацији која се налази на њиховој територији у случају да: постоји опасност да нивои загађујућих материја у ваздуху прекораче једну или више концентрација опасних по здравље људи утврђених захтевима квалитета ваздуха; постоји опасност да се прекорачи концентрација приземног озона опасна по здравље људи, утврђена Уредбом о условима за мониторинг и захтевима квалитета ваздуха, ако надлежни орган процени, узимајући у обзир географске, метеоролошке и економске услове, да постоји значајан потенцијал да се смањи ризик, трајање и озбиљност таквог прекорачења.

* * *

Сагледавши наведене прописе и податке до којих се дошло током спроведеног поступка контроле правилности и законитости рада, утврђено је да су надлежни органи града Ниша пропустили да испуне законске обавезе доношења Плана квалитета ваздуха и Краткорочног акционог плана. Услед наведеног не може се приступити ефикасном управљању квалитетом ваздуха, а за који се у претходном периоду показало да није адекватног квалитета, односно да је прекомерно загађен.

Упркос томе што закон не предвиђа рокове у којима су надлежни органи дужни да донесу План квалитета ваздуха, неопходно је имати у виду да је ваздух у граду Нишу оцењен трећом категоријом још 2017. године, а да План квалитета ваздуха и Краткорочни акциони план до данас чак нису ни израђени. Сходно наведеном Заштитник грађана сматра да је реч о грубом кршењу закона, а на штету права грађана Ниша на здраву животну средину. 
Нарочито је забрињавајуће то што се званични резултати мониторинга и оцена квалитета ваздуха у англомерацији Ниш разликују од реалног стања услед недовољног обима мерења суспендованих честица ПМ10, а што је случај са 2018. годином, при чему тај податак наводе и надлежни органи. Како из примљених изјашњења произлази да постоји прекорачење граничних вредности суспендованих честица, које су одговорне за многе штетне здравствене ефекте код људи, а нарочито код припадника осетљивих популационих група, то је даље потребно активним спровођењем плана квалитета ваздуха и краткорочним мерама што пре достићи прописане граничне вредности. 
Заштитник грађана подсећа да стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. 
На основу свих утврђених чињеница и околности, Заштитник грађана је утврдио пропуст у правилности и законитости рада органа Града Ниша на штету остваривања права грађана и, сагласно члану 31. став 2. Закона о Заштитнику грађана, упутио органу управе препоруку ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић 


Доставити:

- градоначелнику Града Ниша
- у списе предмета;

